Grootste Kerk In Mianmar Heeltemal Vernietig Deur Die Weermag - Joy! Digital
Grootste Kerk In Mianmar Heeltemal Vernietig Deur Die Weermag
Die grootste kerk in die stad Thanthlang is deur die weermag van Mianmar tot op die grond afgebrand. Die voorval het plaasgevind tydens gevegte tussen die weermag en die plaaslike rebellegroep.
Die kerk het op 9 Junie afgebrand. Ondanks die feit dat daar geen slagoffers in die brand was nie, het die opsetlike vernietiging die Christelike geloofsgemeenskap in Thanthlang hard getref. Dit is nie die eerste aanval op 'n godsdienstige gebou sedert die staatsgreep in 2021 nie.
Sedert die militêre oorname is meer as 1 200 huise en 11 kerke in Thantlang, net in die westelike Chin-provinsie, afgebrand. Die Baptiste-gemeente in Thanthlang het meer as 600 kerklidmate en is ​​bekend as die grootste en mees gesogte kerk in die staat. Die meeste van Thantlang se inwoners het teen 2021 voor die militêre geweld gevlug.
Dit is die soveelste waardevolle gebou wat in Thanthlang afgebrand is. Gelowiges raak moedeloos. Op 29 Oktober verlede jaar is die kerkkantoor en 'n buitegebou aan die brand gesteek. Op 17 Desember het 'n brand in 'n koshuis, kombuis en gebedskamer van die Christelike gemeenskap ontstaan. Nie lank daarna nie het die gedenksaal, 'n vergaderlokaal en 'n gastehuis in vlamme opgegaan.
Zuala*, 'n vlugteling van Thantlang, het aan plaaslike vennote van Geopende Deure gesê hy treur. "Ons het hard gewerk, geld bygedra en die kerk met ons eie hande gebou. Hierdie gebou is vir ons dierbaar. Toe ons sien dat dit aan die brand is, was ons baie hartseer. As jou kerk aan die brand was, sou jy nie dieselfde voel nie?"
'n Gevoel van vrees
Hierdie brandstigtings het vrees onder die gelowiges aangewakker. Kima*, 'n plaaslike gelowige, leef al 'n geruime tyd as 'n vlugteling. Die beeld van soldate wat die stad verwoes, het al amper 'n gegewe geword. "Elke keer as ons die soldate sien nader kom, maak ons ​​bymekaar wat ons kan en vlug die oerwoud in. Daar kruip ons weg totdat die nag aanbreek of totdat ons hoor dat die soldate vertrek. Dit kan soms dae lank neem. In die dorp is ons huise gewoonlik geplunder. Toe die soldate ons huise en kerk begin afbrand het, het ons geweet ons moet permanent vlug. Dit is nie meer veilig vir ons nie."
Mianmar beklee die twaalfde plek op Geopende Deure se Wêreldwaarnemingslys. Van die 55 miljoen inwoners is meer as 4 miljoen Christene. Hulle vorm 'n benadeelde minderheid in 'n oorwegend Boeddhistiese bevolking.